‘‘ऐसे अनेक लोग हैं, जिन्होंने अंग्रेज़ों के खिलाफ लड़ाई लड़ी। मैं भी उनमें से एक हूं। परंतु अगर हमारे देश में ब्रिटिश सरकार नहीं आती तो हिन्दुस्तान में सभी को शिक्षा का अधिकार नहीं मिलता। राजपूतों के लिए शिक्षा नहीं थी, उनके लिए युद्ध विद्या थी। वैश्य, जिनका जीवनयापन व्यवसाय से होता था, के लिए शिक्षा नहीं थी। शूद्र तो शिक्षा प्राप्त कर ही नहीं सकते थे। उनके लिए अध्ययन करना पाप था। हमारा देश ऐसा था। यही कारण है कि यहां सामाजिक क्रांति की ज़रूरत है….अगर हम दोनों प्रकार की लड़ाईयों (आर्थिक क्रांति और सामाजिक क्रांति) को जीतना चाहते हैं तो संगठन की आवश्यकता है, जागरण की आवश्यकता है। मैं लगातार यह कहता आ रहा हूं कि भीख मांगने से कुछ नहीं मिलेगा-अधिकार नहीं मिलेंगे, सत्ता नहीं मिलेगी…अगर तुम कुछ पाना चाहते हो तो जागो। अगर तुम कुछ पाना चाहते हो तो उठो और आगे बढ़ो’’ (ठाकुर 2008)। पटना स्थित विधायक क्लब के सभाकक्ष में अपनी मृत्यु के तीन दिन पहले, 14 फरवरी 1988 को एकलव्य जयंती समारोह में उद्घाटन भाषण देते हुए कर्पूरी ठाकुर ने इस बात पर निराशा व्यक्त की कि पिछड़े (शायद उनका मतलब अति-पिछड़ों से था क्योंकि तब तक यादव जैसे उच्च पिछड़े उन्हें हाशिए पर पटक चुके थे), हरिजन और आदिवासी जो सब जाति प्रथा से पीड़ित रहे हैं, आपस में बंटे हुए हैं। उन्होंने कहा कि अलग-अलग जातियों के अलग-अलग संगठन बेकार हैं। उन्होंने कहा कि एक संयुक्त संगठन बनाए जाने की आवश्यकता है और जब ऐसा संगठन राजनीतिक दृष्टि से सफल हो जाएगा तब सभी ऐसे वंचित समूहों के साथ न्याय होगा।